Spelling is belangrik, ongeag jou bedryf - Solidariteit GildesSolidariteit Gildes Spelling is belangrik, ongeag jou bedryf - Solidariteit Gildes
Tuis / Ambagte / Spelling is belangrik, ongeag jou bedryf
“Mense sal jou daarvolgens beoordeel. Dit is die harde werklikheid.” – Simon Horobin, Professor in Engelse Taal- en Letterkunde aan die Universiteit van Oxford
Bykans 85% van mense regoor die wêreld is aanlyn gekoppel en ontvang e-pos. Ongeveer 62% van hulle kommunikeer via sosiale media. Alhoewel outokorrigering- en spelprogrammatuur ‘n gegewe in ons lewens geword het, het die belangrikheid van spelling nie verminder nie – inteendeel, dit was nog nooit belangriker nie!
Spelling en geletterdheid het 'n hoogtepunt in die mens se geskiedenis bereik, maar so ook die vereistes ten opsigte van die gehalte van die produk wat gelewer word.
Swak spelling kan die kanse op werk benadeel, want dit laat dit lyk asof die kandidaat onbetroubaar is, of selfs dat sy of haar intellek onder verdenking is!
Die risikospektrum kan onbeduidend wees, soos om iemand na die verkeerde adres te stuur, of dit kan 'n lewensbedreigende risiko inhou, byvoorbeeld wanneer aan iemand instruksies oor voorskrifmedisyne gestuur word.
Aanlyn werksoek en werkplasings groei eksponensieel, en die eerste indruk wat die meeste werkgewers van hul voornemende werknemers kry, is hul werksaansoek of CV. Hoewel 'n persoon moontlik 'n spelfout mag vergewe, is die naspoorstelsel vir aansoekers (“Applicant Tracking System” – ATS) wat aansoeke vir sleutelwoorde skandeer, nie so vergewensgesind nie.
Dit eindig ook nie by professionele dokumente nie – werkgewers bestudeer ook aansoekers se persoonlike sosiale media om vas te stel of die persoon geskik sal wees vir die pos.
Die verdraagsaamheid vir tikfoute is laag. Op gedrukte materiaal laat dit die samesteller daarvan agterlosig of goedkoop lyk. Terselfdertyd het dit aanlyn ‘n teken geword van ‘n poging tot “phishing” of bedrieglike aktiwiteite.
Volgens Lenox Morrison, dosent vir die graad BA (Hons) in multimedia-joernalistiek, word sake in die moderne wêreld dikwels deur middel van vinnige tikwerk op klein skermpies gedoen. Hy voeg by dat 'n persoon se swak spelling hom of haar waarskynlik minder geloofwaardig en intelligent sal laat lyk as wat hulle werklik is.
Dit sal 'n fout wees om aan jong mense te sê dat spelling nie saak maak of belangrik is nie, want dit is 'n toegangspoort na onderwys en ontwikkeling in alle bedrywe, sê Pippa Morgan, hoof van opleiding en vaardighede by CBI, 'n sakedrukgroep wat in die Verenigde Koninkryk gebaseer is.
Spelvaardighede is meer as ooit tevore nodig, waarsku Simon Horobin, professor in Engelse Taal- en Letterkunde aan die Universiteit van Oxford. Mense moet seker maak dat hulle spelvermoë op standaard is, anders sal ander mense hulle daarvolgens beoordeel. Dit is die harde werklikheid.
3P Learning: https://www.3plearning.com/blog/blog-importance-spelling/
BBC Worklife: https://www.bbc.com/worklife/article/20170807-the-true-importance-of-good-spelling